เอ็มเอฟซีเสนอขายกองทุนเปิด I-CHINA10
เอ็มเอฟซีส่งกองทุนเปิดเอ็มเอฟซี อินเตอร์เนชั่นแนล ไชน่า เทน (I-CHINA10) เน้นลงทุนในหลักทรัพย์ของจีนและฮ่องกง
22 ม.ค. 2553

เอ็มเอฟซีส่งกองทุนเปิดเอ็มเอฟซี อินเตอร์เนชั่นแนล ไชน่า เทน (I-CHINA10) เน้นลงทุนในหลักทรัพย์ของจีนและฮ่องกง 
ตั้งเป้าหมายผลตอบแทนร้อยละ 10 ภายใน 1 ปี หวังสร้างโอกาสที่ดีจากแนวโน้มเศรษฐกิจจีนปีนี้ที่จะขยายตัวร้อยละ 8.5 เปิดขายครั้งเดียวตั้งแต่วันที่ 22-29 มกราคมนี้
นายพิชิต อัคราทิตย์ กรรมการผู้จัดการ บลจ. เอ็มเอฟซี จำกัด (มหาชน) เปิดเผยว่า ปีที่ผ่านมา เศรษฐกิจของประเทศจีนมีการขยายตัวสูงถึงร้อยละ 8.4 จากมาตรการกระตุ้นเศรษฐกิจของรัฐบาลจีน 4 ล้านล้านหยวนซึ่งส่งผลให้การบริโภค และการลงทุนในประเทศฟื้นตัว โดยในปี 2553นี้ ศูนย์ข้อมูลแห่งชาติของจีน (SIC) คาดการณ์ว่า เศรษฐกิจของประเทศจีนจะขยายตัวได้ประมาณร้อยละ 8.5 ในขณะที่นักเศรษฐศาสตร์ส่วนใหญ่คาดว่าจะขยายตัวได้ถึงร้อยละ 9.3 โดยยังเป็นผลสืบเนื่องจากการบริโภคและการลงทุนที่ยังคงขยายตัวจากมาตรการกระตุ้นเศรษฐกิจของรัฐบาลที่ดำเนินการต่อเนื่องจากปีก่อน นอกจากนี้ สัญญาณการฟื้นตัวของเศรษฐกิจที่สำคัญอีกอย่างคือ ภาคอุตสาหกรรมที่มีแนวโน้มปรับตัวดีขึ้น ดังนั้น จึงเป็นโอกาสที่ดีสำหรับนักลงทุนที่ต้องการแสวงหาผลตอบแทนที่ดีจากการลงทุนในประเทศจีน
เอ็มเอฟซีจึงเสนอขายทาร์เก็ตฟันด์คือ กองทุนเปิดเอ็มเอฟซี อินเตอร์เนชั่นแนล ไชน่า เทน หรือกองทุนเปิด I-CHINA10 มูลค่าโครงการ 1,000 ล้านบาท สามารถลงทุนทั้งในตราสารทุน ตราสารหนี้ และเงินฝาก โดยจะเน้นการลงทุนในหลักทรัพย์ที่มีปัจจัยพื้นฐานดีและสภาพคล่องสูงของจีนและฮ่องกง เพื่อปรับสัดส่วนการลงทุนตามสภาวการณ์ตลาดได้ทันท่วงที และมีการป้องกันความเสี่ยงด้านอัตราแลกเปลี่ยนตามความเหมาะสมกับสภาวการณ์ตามดุลยพินิจของผู้จัดการกองทุน 
กองทุนเปิด I-CHINA10 จะสามารถเลิกโครงการได้เมื่อมูลค่าหน่วยลงทุนไม่ต่ำกว่า 11.30 บาท และตั้งเป้าหมายผลตอบแทนที่คืนให้ผู้ถือหน่วยลงทุนไม่ต่ำกว่า 11 บาทต่อหน่วยลงทุน หรือร้อยละ 10 ภายในเวลา 1 ปี โดยบริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) เพื่อสนับสนุนการลงทุนอย่างต่อเนื่อง นักลงทุนที่สนใจลงทุนในกองทุนเปิดเอ็มเอฟซี อินเตอร์เนชั่นแนล ไชน่า เทน หรือกองทุนเปิด I-CHINA10 สามารถลงทุนขั้นต่ำได้ตั้งแต่ 10,000 บาท โดยติดต่อขอรายละเอียดเพิ่มเติมได้ที่บลจ. เอ็มเอฟซี จำกัด (มหาชน) โทรศัพท์ 0-2649-2000 ติดต่อฝ่ายวางแผนการลงทุน กด 2 หรือ Contact Center กด 0 หรือที่ www.mfcfund.com  
กรรมการผู้จัดการกล่าวเพิ่มเติมว่า ในปี 2552 ที่ผ่านมา เอ็มเอฟซีได้ตอกย้ำความเป็นผู้นำด้านทาร์เก็ตฟันด์ โดยสามารถสร้างผลงานกองทุนที่ได้ผลตอบแทนตามเป้าหมายก่อนครบอายุโครงการถึง 6 กองทุน ทั้งนี้ เอ็มเอฟซียังคงมุ่งพัฒนานวัตกรรมการลงทุน และสร้างโอกาสที่ดีของผลตอบแทนเพื่อผู้ถือหน่วยลงทุนอย่างต่อเนื่อง